KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI dėl Bendradarbiavimo branduolinės saugos srityje priemonės įgyvendinimo Antroji ataskaita. 2010 ir 2011 m. metinės veiksmų programos /* COM/2012/0771 final */





TURINYS 1........... ĮŽANGA....................................................................................................................... 4 2........... BBSSP ĮGYVENDINAMA paramOS GAVĖJO........................................................... 6 3........... METINIŲ VEIKSMŲ PROGRAMŲ ĮGYVENDINIMAS............................................ 8 4........... IŠVADOS................................................................................................................... 11 SANTRAUKA Ši ataskaita ir prie jos pridėtas lydimasis dokumentas susiję su visomis nuo 2007 m. vykdomomis Bendradarbiavimo branduolinės saugos srityje priemonės (BBSSP) metinėmis veiksmų programomis (MVP), dar vykdytomis 2010 ir 2011 m. Juose taip pat aprašomi pokyčiai, susiję su 2010 ir 2011 m. MVP. Bendradarbiavimo branduolinės saugos srityje priemonė (BBSSP 2007–2013) įsigaliojo 2007 m. sausio 1 d. Jos pagrindiniai tikslai yra skatinti priemones, skirtas aukštam branduolinės ir radiacinės saugos lygiui bei branduolinių medžiagų efektyvių ir veiksmingų saugos priemonių taikymui viso pasaulio šalyse, kurios nėra ES narės.. 2010 ir 2011 m. pagal BBSSP programą buvo tęsiamas bendradarbiavimas branduolinės saugos srityje, pradėtas su buvusios Tarybų Sąjungos šalimis pagal TACIS (Techninės pagalbos nepriklausomų valstybių sandraugai) programą (žr. 2007–2009 m. ataskaitos 18 skyrių)[1], bet vėliau geografiniu požiūriu pratęstas ir įgijęs pasaulinį mastą. Komisija, priimdama 2010–2011 m. orientacinę programą ir atitinkamų metų metinių veiksmų programas, atsižvelgė į BBSSP komiteto nuomonę. Pagrindiniai BBSSP tikslai 2010–2011 m. laikotarpiu buvo sustiprinti reguliavimo institucijas paramą gaunančiose valstybėse, visuose lygmenyse skatinti veiksmingą branduolinės saugos kultūrą ir gerinti saugų bei atsakingą panaudoto kuro ir radioaktyviųjų atliekų tvarkymą. Bendradarbiaujant branduolinės saugos srityje buvo laipsniškai siekiama vis daugiau įtraukti trečiųjų šalių branduolinės srities reguliavimo institucijas, daugiau dėmesio skirti radioaktyviųjų atliekų tvarkymui ir teritorijų valymui. Šiuo požiūriu reikėtų pabrėžti tęstines pastangas valyti buvusias urano kasyklas ir perdirbimo vietas Vidurinėje Azijoje. Po Fukušimos Daiči avarijos Komisija pakvietė ES kaimynystės politiką vykdančias šalis dalyvauti diskusijose, skirtose išplėsti visapusiškiems veikiančių branduolinių elektrinių (VBE) rizikos ir saugos vertinimams (testavimams nepalankiausiomis sąlygomis), įskaitant nacionalinių ataskaitų tarpusavio vertinimą, nes manyta, kad kai kurioms iš šių šalių būtų naudinga šiuos veiksmus atlikti bendradarbiaujant su Komisija įgyvendinant BBSSP. Ukraina nutarė laikytis tokios pat darbotvarkės, kaip ir testavimų nepalankiausiomis sąlygomis Europos Sąjungoje, be BBSSP paramos. Armėnija paprašė testavimams techninės pagalbos, kuri įtraukta į BBSSP 2011 m. MVP II dalį. Toliau ataskaitoje aprašyti pagrindiniai 2010–2011 m. darbai bendradarbiavimo branduolinės saugos srityje ir teikiant pagalbą pagal BBSSP. Projektai, vykdomi pagal metinių veiksmų programas nuo 2007 iki 2011 m., išsamiau aprašomi prie šios ataskaitos pridedamame Komisijos darbiniame dokumente. 1. ĮŽANGA Ši ataskaita teikiama Europos Parlamentui ir Tarybai, taip pat perduodama Europos ekonomikos ir socialinių reikalų komitetui bei Europos Sąjungos Regionų komitetui laikantis 2007 m. vasario 19 d. Tarybos reglamento (Euratomas) Nr. 300/2007, nustatančio bendradarbiavimo branduolinės saugos srityje priemonę[2] (toliau – BBSSP reglamentas), 18 straipsniu nustatyto reikalavimo teikti ataskaitas. TACIS programos branduolinės saugos priemonę Komisija pradėjo įgyvendinti 1991 m. siekdama spręsti valstybių narių iškeltas su Černobylio avarija susijusias saugos problemas. 1991–2006 m. branduolinės saugos projektams skirta daugiau kaip 1,3 mlrd. EUR. Nuo 2007 m. ES teikia branduolinės saugos pagalbą ir bendradarbiauja pagal bendradarbiavimo branduolinės saugos srityje priemonę (BBSSP)[3]. Lyginant su TACIS branduolinio saugumo programa, BBSSP buvo padaryta nemažai vertų paminėti pakeitimų. Pirma, dabar priemonė taikoma ne tik buvusios Tarybų Sąjungos valstybėse, bet ir viso pasaulio trečiosiose šalyse. Taigi Komisija gali panaudoti įgyvendinant TACIS[4] programą įgytą patirtį kituose regionuose, padėdama spręsti problemas, kylančias besiformuojančios ekonomikos šalyse, taip pat šalyse, vykdančiose branduolinės energijos programas, kurios tobulintinos branduolinės saugos požiūriu, ypač jei šios branduolinės programos sparčiai plečiamos. 2008 m. komunikatu Tarybai ir Europos Parlamentui[5] Komisija paskelbė plataus masto strategiją. Atsižvelgdama į tai, kad bendradarbiavimas branduolinės saugos srityje gali tapti pasaulinis, ES Taryba pasiūlė naujoms šalims skirtų projektų vertinimo kriterijus[6]. Komisija atsižvelgė į šiuos kriterijus patikslintoje 2010–2013 m. BBSSP strategijoje[7], kurioje taip pat nurodomi geografiniai prioritetai. Be to, pagal TACIS programą visų pirma buvo teikiama branduolinės saugos pagalba , daugeliu atvejų apimdavusi įrangos tiekimą („sunkioji pagalba“, angl. hard assistance), o BBSSP siekiama skatinti bendradarbiavimą , kad branduolinė sauga būtų gerinama netiekiant įrangos, arba įrangą tiekiant tik retais atvejais („lengvoji pagalba“, angl. soft assistance). Šalys partnerės taip pat raginamos aktyviau dalyvauti rengiant, administruojant ir įgyvendinant šią programą ir projektus. Komisija toliau skatins bendrojo finansavimo susitarimus, kurių šalys partnerės paprastai prisideda įnašais natūra (darbuotojais) arba tiekdamos prekes ar atlikdamos darbus (papildomus tyrimus, inžinerinius darbus) pagal iš anksto suderintus finansavimo planus. Galiausiai, lyginant su TACIS gerokai padidėjus BBSSP geografinei aprėpčiai, dar svarbesnis tapo tarptautinis bendradarbiavimas ir veiklos koordinavimas su pagalbą teikiančiomis šalimis ir Tarptautine atominės energijos agentūra (TATENA). Šioje ataskaitoje pateikiama informacija apie 2010 ir 2011 m. metines veiksmų programas (MVP), įskaitant iki 2011 m. pabaigos patvirtintus projektus ir jų įgyvendinimo būklę iki 2012 m. vidurio. Neminimi projektai, numatyti tose MVP, dėl kurių dar nepradėta sutarčių sudarymo procedūra. Pradiniai perėjimo nuo TACIS prie BBSSP laikotarpiu iškilę sunkumai, visų pirma dėl susitariančių šalių vėlavimo pasirašyti naujus finansavimo susitarimus, iš esmės – neskaitant Rusijos Federacijos ir Brazilijos atvejų – jau įveikti. 2. BBSSP ĮGYVENDINAMA paramOS GAVĖJO Ukrainai pagal BBSSP buvo toliau teikiama tikslinė parama branduolinės veiklos reguliavimo agentūrai ir AE operatoriaus branduolinei saugai gerinti. Be to, toliau teikta parama radioaktyviųjų atliekų tvarkymui ir bendrai branduolinės saugos priemonėms. Ukraina išliko pagrindinė paramos pagal BBSSP gavėja. Černobylio apsaugos fondui (ČAF) 2010 ir 2011 m. skirta papildomų lėšų, kad iki 2015 m. būtų baigtas naujas saugus izoliuojamasis gaubtas. Rusijos Federacijoje pagal BBSSP buvo tęsiami TACIS pradėti projektai, bet nesusitarus dėl tinkamos bendradarbiavimo sistemos naujų projektų pradėti nebuvo įmanoma. Vykusiose diskusijose aptartos galimybės iš naujo pradėti mažesnio masto bendradarbiavimą, tačiau rezultatų nebuvo gauta. Armėnijoje pradėti reikšmingi su Medzamoro atomine elektrine susiję projektai, kuriais siekiama skubiai spręsti saugos klausimus elektrinei dar veikiant. Tačiau Komisija toliau laikėsi požiūrio, kad pagal šiuolaikinius branduolinės saugos standartus elektrinės atnaujinti neįmanoma, todėl ją reikėtų uždaryti ir kuo greičiau nutraukti eksploataciją. Pagal šiuos projektus buvo mokomi darbuotojai, teikiama pagalba branduolinės energijos reguliavimo institucijai ir, ruošiantis numatomam elektrinių eksploatavimo nutraukimui, rengiama atliekų tvarkymo strategija. Baltarusijoje ir Gruzijoje bendradarbiauta dėl palyginus smulkių projektų, kuriais teikta parama abiejų šalių branduolinės energetikos reguliavimo institucijoms ir radioaktyviųjų atliekų tvarkymo projektams Gruzijoje. Baltarusijoje buvo tartasi dėl galimybės aktyviau bendradarbiauti su reguliavimo institucija, siekiant sustiprinti jos pajėgumus prieš numatytą šalies branduolinės elektrinės statybą. Sutarta dėl regioninio projekto, kuriuo siekiama sukurti buvusių urano kasyklų valymo teisinę ir reguliavimo systemą Vidurinėje Azijoje. Bendradarbiavimo projektai su Kirgizija, Tadžikistanu ir Uzbekistanu skirti įvairių buvusių urano gavybos vietų valymui; bendradarbiavimo projektas su Mongolija skirtas įkurti urano kasyklų eksploatavimo, malimo operacijų ir mokymo reguliavimo sistemai. Priemonę pirmą kartą pradėta taikyti šiose trijų regionų šalyse: Europos kaimynystės politikoje dalyvaujančiose šalyse – BBSSP bendradarbiavimo projektais teikta parama branduolinio reguliavimo institucijoms; Egipte, Jordanijoje ir Maroke pradėti gebėjimų stiprinimo projektai. Tačiau procesą sulėtino, be kita ko, politiniai įvykiai (Arabijos pavasaris). Irake pagal stabilumo priemonę pradėtas vykdyti pajėgumų nutraukti branduolinių objektų eksploataciją kūrimo, eksploatacijos vietų ir radioaktyviųjų atliekų tvarkymo projektas. Kaip numatyta 2011 m. MVP, šie darbai bus tęsiami projektu, skirtu užtikrinti saugų radioaktyviųjų atliekų iš įvairių uždarytų branduolinių įrenginių šalinimą. Pietryčių Azijoje – pritarta projektams teikti paramą reguliavimo institucijoms Filipinuose (dar nepradėtas) ir Vietname (pradėtas 2012 m. viduryje). Pasiūlytas projektas, skirtas Malaizijai, perkeltas į 2012 m. MVP. Lotynų Amerikoje – Brazilijoje pagal 2009 ir 2010 m. MVP pradėti bendri projektai su branduolinės saugos reguliavimo institucija ir operatoriumi (2010 m. MVP II dalies finansavimo susitarimo dėl branduolinio operatoriaus projekto Brazilijos valdžios institucijos nepasirašė iki 2011 m. pabaigos, kaip buvo reikalaujama, todėl projektą teko sustabdyti). Užmegzti ryšiai su Meksika ir Argentina, 2010 m. įvyko pirmieji vizitai. Meksikoje pagal 2010 m. MVP buvo patvirtinti ir 2012 m. pradėti vykdyti paramos branduolinio reguliavimo institucijai projektas ir panaudoto kuro ir radioaktyviųjų atliekų tvarkymo politikos ir strategijos sukūrimo projektas. Kol kas nepavyko pasiekti susitarimo dėl branduolinės saugos bendradarbiavimo galimybių su Argentina. Kinijoje –: pagal 2011 m. MVP patvirtintas bendradarbiavimo su Kinijos valstybine branduolinio reguliavimo institucija ir jos perdavimo sistemos operatoriumi (PSO). Juo siekiama sugriežtinti branduolinės saugos reguliavimo režimą Kinijoje, kad jis atitiktų pripažintus tarptautinius standartus ir gerąją praktiką, taip pat sustiprinti Kinijos pasirengimą didelėms avarijoms ir padėti sukurti radioaktyviųjų atliekų ir panaudoto branduolinio kuro tvarkymo strategiją. Išplėstas bendradarbiavimas su TATENA, teikiant paramą šalies ar regiono lygmens teminiams techniniams veiksmams. Juo siekiama toliau gerinti saugos kultūrą, stiprinti reguliavimo institucijų pajėgumus, gerinti atliekų tvarkymą, mokslinius reaktorių saugos ir seisminės saugos tyrimus. Suteikta didelė finansinė parama Černobylio apsaugos fondui (ČAF) ir Branduolinės saugos sąskaitai (BSS), kuriuos pagalbą teikiančių šalių vardu tvarko ERPB. Baigti jau esamo Černobylio 4 bloko gaubto stabilizavimo darbai. Ataskaitiniu laikotarpiu buvo beveik baigti naujo izoliacijos gaubto projektavimo ir jo surinkimo darbų aikštelės parengimo darbai. 2011 m. balandžio mėnesį Kijeve vykusioje pagalbos teikėjų konferencijoje, sutapusioje su 25-ųjų Černobylio avarijos metinių minėjimo renginiais, įsipareigota skirti 740 mln. EUR, reikalingų projektui užbaigti. Pagrindiniai projektai buvo toliau vykdomi laikantis 2010 m. numatytų išlaidų ir tvarkaraščio, juos numatyta baigti 2015 m. spalio mėn[8]. 3. METINIŲ VEIKSMŲ PROGRAMŲ ĮGYVENDINIMAS BBSSP reglamentas priimtas 2007 m. vasario 19 d. 2007 m. rugpjūčio 8 d. Komisija priėmė 2007–2013 m. strategiją ir pirmąją 2007–2009 m.[9] orientacinę programą. Pritarus 2010–2011 m. orientacinei programai, ši programa patvirtinta 2009 m[10]. Kadangi kasmet veiksmų programoms priimti reikia laiko ir dėl ilgo šalims partnerėms skirto pritarimo laikotarpio dauguma BBSSP projektų pradėti tik 2009 m., o dauguma 2010 ir 2011 m. MVP numatytų projektų bus pradėti 2012 m. 2010 m. metinė veiksmų programa (2010 m. MVP) Skirtos lėšos 2010 m. MVP susideda iš dviejų dalių: – I dalis – 7,7 mln. EUR[11] – II dalis – 61,627 mln. EUR[12] Įgyvendinimas. Svarbiausi 2012 m. vidurio rezultatai Pasirašyti visi 2010 m. MVP II dalies projektų finansavimo susitarimai, išskyrus vieną, susijusį su Brazilijos operatoriumi (Brazilija iki 2011 m. pabaigos nepasirašė finansavimo susitarimo, todėl atitinkamas projektas buvo sustabdytas). 2010 m. MVP I dalies projektams nereikėjo finansavimo susitarimų[13]. Pagal 2010 m. MVP iki šiol pasirašytos sutartys su Jordanija (sudaryta sutarčių 1,2 mln. EUR apimties projektui teikti paramą vystant ir stiprinant Jordanijos branduolinio reguliavimo institucijos pajėgumus) ir Meksika (sudaryta sutarčių dviem apie 3 mln. EUR apimties projektams dėl bendradarbiavimo su Meksikos reguliavimo institucija ir dėl bendradarbiavimo kuriant panaudoto branduolinio kuro ir radioaktyviųjų atliekų tvarkymo politiką ir strategiją Meksikoje). Dar pasirašyta sutarčių „daugelio šalių“ projektams (trys 3,475 mln. EUR apimties projektai kurti ryšių tinklus, gerinančius radioaktyviųjų atliekų tvarkymo mokymo ir komunikacijos sistemas, o taip pat kelių rūšių mokymo ir kuravimo veikla reguliavimo institucijoms ir perdavimo sistemos operatoriaus ekspertams) ir „TATENA įvairovės“ projektams (4 mln. EUR skirta paramai TATENA projektams, kuriuos vykdo techninio bendradarbiavimo ir branduolinių įrengimų saugos skyriai). 2010 m. gruodžio mėn., numatant 2011 m. paskelbsimą Komisijos 4 ES įsipareigojimą, pervesta 17 mln. EUR į Černobylio apsaugos fondą. 2011 m. metinė veiksmų programa (2011 m. MVP) Skirtos lėšos 2011 m. MVP irgi susideda iš dviejų dalių: – I dalis – 38,7 mln. EUR[14] – II dalis – 35,9 mln. EUR[15] Įgyvendinimas. Svarbiausi 2012 m. vidurio rezultatai 2011 m. MVP II dalies projektų finansavimo susitarimai buvo parengti arba išsiųsti šalims partnerėms. Jie turi būti pasirašyti iki 2012 m. pabaigos. 2011 m. MVP I dalies projektams nereikia finansavimo susitarimų. Pagal 2011 m. MVP pasirašyta paramos operatoriui atlikti „testavimą nepalankiausiomis aplinkybėmis“ Armėnijos branduolinėje elektrinėje (ABE) sutartis. Pasirašyta dar viena sutartis, kuria teikiama parama Armėnijos branduolinio reguliavimo institucijai (ABRA) peržiūrėti operatoriaus savęs vertinimo ataskaitą. Šie apytikriai 1,8 mln. EUR vertės techninės paramos projektai rengiami įgyvendinimui. Verta pažymėti faktą, kad Armėnijos vyriausybė sutiko dalyvauti visapusiškose rizikos ir saugos įvertinimo pratybose („testavime nepalankiausiomis aplinkybėmis“), kurias pradėjo ES ir prie kurių prisijungė kaimyninės šalys. 2011 m. balandžio mėn. Kijeve pagalbos teikėjų konferencijoje Komisija įsipareigojo skirti 122 mln. EUR dviem Černobylio fondams: Černobylio apsaugos fondui ir Branduolinės saugos fondui. Pagalbos teikėjų konferencijoje iš viso surinkta 740 mln. EUR – tai suma, reikalinga baigti projektus pagal 2010 m. sudarytas išlaidų sąmatas ir tvarkaraštį. Šioje ataskaitoje apžvelgiamu laikotarpiu Černobylio projektai toliau buvo vykdomi laikantis sutartos sąmatos ir tvarkaraščio, juos numatyta baigti 2015 m. spalio mėn. Pagal 2011 m. MVP į Černobylio apsaugos fondą pervestas trečias įnašas, 34 mln. EUR, kaip buvo paskelbta 2011 m. įsipareigojime. Suvestinė lentelė BBSSP lėšų panaudojimas (mln. EUR, 2012 m. vidurio duomenys) Metai || Paskirtos lėšos[16] || Sudarytų sutarčių vertė || Išmokėta 2010 || 69,327 || 35,908 || 22,940 2011 || 74,608 || 37,002 || 34,423 4. IŠVADOS Šioje ataskaitoje pateikti ne visi pasiekimai ir poveikis, nes BBSSP programa dar palyginti neseniai pradėta įgyvendinti. Per ataskaitinį laikotarpį užbaigti tik keli projektai. Dauguma projektų yra rengiami arba šiuo metu vykdomi. 2012 m. viduryje yra vykdoma apie 50 projektų pagal 2007–2009 m. MVP ir dar 30 projektų – pagal 2010 ir 2011 m. MVP. Kai kurie iš šių projektų suskaidyti į kelis paprojekčius ir dėl jų sudarytos atskiros sutartys. Šiuo metu rengiami daugumos pagal 2010 ir 2011 m. MVP vykdomų projektų sutarčių dokumentai. Visi šie projektai visiškai atitinka BBSSP reguliavimo tikslus. Gerinant branduolinės saugos kultūrą pagal BBSSP, atsižvelgiama į vykdant TACIS branduolinės saugos programą įgytą patirtį, be to, kylantys nauji uždaviniai sprendžiami pasitelkiant platesnius įgaliojimus – nebeapsiribojama buvusios Tarybų Sąjungos teritorija. BBSSP programa tęsiama veikla, pradėta pagal TACIS ir vykdyta daugiausiai Rytų Europoje, bet pamažu plėtėsi ir programos aprėptis, ir turinys. Toliau stiprėjo bendradarbiavimas su branduolinio reguliavimo institucijomis, buvo ribojamas bendradarbiavimas su operatoriais, vis daugiau svarbos skiriama atsakingam panaudoto branduolinio kuro ir radioaktyviųjų atliekų, elektrinių uždarymo ir jų vietų valymo tvarkymo vystymui. Įnašams į Černobylio fondus ir toliau skiriama žymi metinio biudžeto dalis, tačiau 2013 m. įnašai nebeturėtų būti mokami. Geografinė programos aprėptis nuolatos augo, nuo keturių šalių 2007 m. iki apytikriai 15 šalių 2010 ir 2011 m.; toliau bus ieškoma būdų plėsti bendradarbiavimą su kitomis šalimis. Tikėtasi, kad 2012 m. MVP paramą gaunančių šalių bus 17. BBSSP įgyvendinimas 2010 ir 2011 m. laikomas tikslingu, patvirtinti projektai gerai parengti, o jų įgyvendinimas, pasirašius sutartis (kol kas sutarčių pasirašyta nedaug), vyksta sklandžiai. Juos sėkmingai įgyvendinus, žymiai pagerės branduolinė sauga ir branduolinė saugos kultūra paramą gaunančiose šalyse. Nusivylimą kelia nutrūkęs bendradarbiavimas su Rusijos Federacija pagal BBSSP branduolinio reguliavimo, operatoriaus saugos didinimo ir atsakingo radioaktyviųjų atliekų tvarkymo, elektrinių uždarymo ir vietų valymo srityse. Atsižvelgdama į poveikį kaimyninėms šalims, į tai, kad Rusijos Federacija yra svarbi branduolinių technologijų eksportuotoja, ir į abipusę naudą, kurią būtų galima gauti ES ir Rusijos Federacijai toliau bendradarbiaujant, Komisija toliau ieškos būdų tęsti veiksmingą ir abiem šalims naudingą partnerystės bendradarbiavimą su Rusijos Federacija. [1] Komisijos ataskaita Europos Parlamentui, Tarybai, Europos ekonomikos ir socialinių reikalų komitetui ir Regionų komitetui dėl Bendradarbiavimo branduolinės saugos srityje priemonės įgyvendinimo. Pirma ataskaita, 2007, 2008 ir 2009 m. metinės veiksmų programos. [2] BBSSP 18 straipsnyje nustatyta, kad „Komisija nagrinėja pažangą, padarytą įgyvendinant pagal šį reglamentą vykdomas priemones ir pateikia Europos Parlamentui bei Tarybai pagalbos įgyvendinimo metinę ataskaitą. Ataskaita taip pat perduodama Ekonomikos ir socialinių reikalų komitetui bei Regionų komitetui. Ataskaitoje pateikiama informacija apie per praėjusius metus finansuotas priemones, apie stebėsenos ir vertinimo veiksmų rezultatus bei apie biudžetinius įsipareigojimus ir mokėjimus pagal šalį, regioną ir bendradarbiavimo sektorių. [3] 2007 m. vasario 19 d. Tarybos reglamentas (Euratomas) Nr. 300/2007, nustatantis bendradarbiavimo branduolinės saugos srityje priemonę (OL L 81, 2007 3 22, p. 1). [4] TACIS (Techninė pagalba Nepriklausomų valstybių sandraugai) buvo Europos Komisijos programa, pagal kurią dvylikai Rytų Europos ir Vidurio Azijos šalių (Armėnijai, Azerbaidžanui, Baltarusijai, Gruzijai, Kazachstanui, Kirgizijai, Moldovai, Rusijai, Tadžikistanui, Turkmėnistanui, Ukrainai ir Uzbekistanui) ir Mongolijai teikta pagalba perėjimo prie demokratijos ir rinkos ekonomikos laikotarpiu. [5] Žr. 2008 m. gegužės 22 d. Komunikatą „Tarptautinio masto problemų, susijusių su branduoline sauga ir saugumu, sprendimas“, COM(2008) 312 final. [6] 2008 m. gruodžio 9 d. Tarybos išvados dėl paramos trečiosioms šalims branduolinės saugos ir saugumo srityje. http://www.consilium.europa.eu/uedocs/cms_Data/docs/pressdata/en/trans/104601.pdf [7] Patikslinta 2010–2013 m. Bendrijos bendradarbiavimo branduolinės saugos srityje programų strategija (C(2009)0922). [8] Ataskaitiniu laikotarpiu Černobylio AE teritorijoje dar buvo vykdomi TACIS branduolinės saugos projektai dėl radioaktyviųjų atliekų tvarkymo. [9] 2007 m. rugpjūčio 1 d. Komisijos sprendimas C/2007/3758. [10] 2009 m. gruodžio 8 d. Komisijos sprendimas C/2009/9820. [11] 2010 m. birželio 29 d. Komisijos sprendimas C(2010) 4283. [12] 2010 m. lapkričio 29 d. Komisijos sprendimas C(2010) 8265. [13] 2010 ir 2011 m. MVP I dalies projektams nereikia finansavimo susitarimų, nes jie dažniausiai valdomi tiesioginiais mokėjimais atitinkamoms tarptautinėms organizacijoms. Šiems mokėjimams reikalingas susitarimas dėl įnašo. [14] 2011 m. rugpjūčio 17 d. Komisijos sprendimas C(2011) 5784. [15] 2011 m. gruodžio 16 d. Komisijos sprendimas C(2011) 9268. [16] Pagrindiniai įsipareigojimai – galutiniai įsipareigojimai pagal 2010 ir 2011 m. MVP.